ຊາວຫວຽດນາມທໍາການ ປະທ້ວງຈີນອີກ
ປະຊາຊົນຫວຽດນາມປະມານ 100 ຄົນ ທໍາການປະທ້ວງຢູ່ນອກ ສະຖານທູດຈີນ ທີ່ກຸງຮາໂນຍອີກ ໃນວັນອາທິດມື້ນີ້.
ປະຊາຊົນຫວຽດນາມປະມານ 100 ຄົນພາກັນທໍາການປະ ທ້ວງຢູ່ນອກສະຖານທູດຈີນທີ່ກຸງຮາໂນຍ ເປັນວັນອາທິດທີ ສອງລຽນຕິດ ທວງໃຫ້ຈີນອອກຈາກນ່ານນໍ້າທີ່ຫວຽດນາມ ອ້າງເອົາກໍາມະສິດນັ້ນ ພວກປະທ້ວງເຫລົ່ານີ້ໄດ້ຖືກຫ້ອມລ້ອມໂດຍພວກເຈົ້າໜ້າ ທີ່ປາບການຈາລະຈົນແລະເຈົ້າໜ້າທີ່ຮັກສາຄວາມປອດໄພ ແລະໄດ້ສະຫລາຍໂຕໄປຢ່າງສັນຕິຫລັງຈາກທໍາການປະ ທ້ວງເປັນເວລາປະມານເຄິ່ງຊົ່ວໂມງ ພວກປະທ້ວງຍັງໄດ້ ຮັບອະນຸຍາດໃຫ້ເດີນຂະບວນໄປຕາມຖະໜົນຫົນທາງສາຍ ຕ່າງໆໃນນະຄອນຫລວງຮາໂນ່ຍນໍາ ມີການເດີນຂະບວນປະທ້ວງໃນທໍານອງດຽວກັນນີ້ທີ່ ນະຄອນໂຫຈິມິນ ຫລືໄຊງ່ອນເກົ່າໃນພາກໃຕ້ຂອງປະເທດນັ້ນ ການເດີນຂະບວນປະທ້ວງດັ່ງກ່າວມີຂຶ້ນກ່ອນການຊ້ອມລົບທາງເຮືອທີ່ໃຊ້ລູກປືນແທ້ ທີ່ທາງກະຊວງການຕ່າງປະເທດຫວຽດນາມກ່າວວ່າ ຈະມີຂຶ້ນໃນວັນຈັນມື້ອື່ນນີ້ ຢູ່ນອກຝັ່ງທະເລພາກກາງຂອງປະເທດ ຈີນແລະຫວຽດນາມໄດ້ມີບັນຫາຂັດແຍ້ງກັນມາກ່ຽວກັບ 2 ເຫດການທີ່ຈີນໄດ້ເຂົ້າແຊກແຊງ ກັບເຮືອຂອງຫວຽດນາມທີ່ທໍາການບຸກເບີກຫາບໍ່ນໍ້າມັນໃນເຂດນ່ານນໍ້າທີ່ເປັນບັນຫາຂັດ ແຍ້ງກັນນັ້ນ ຈີນ ຫວຽດນາມ ຟີລິບປິນ ມາເລເຊຍ ບຣູໄນ ແລະໄຕ້ຫວັນ ທັງໝົດຕ່າງກໍໄດ້ອ້າງເອົາດິນ ແດນໃນທະເລຈີນຕອນໃຕ້ ຊຶ່ງມີການຄາດຄິດກັນວ່າ ເຂດດັ່ງກ່າວອຸດົມສົມບູນໄປດ້ວຍບໍ່ ນໍ້າມັນແລະແກມທໍາມະຊາດຢ່າງຫລວງຫລາຍນັ້ນ